作者:李紳
標題:憶登棲霞寺峰
內容:香印煙火息，法堂鐘磬餘。紗燈耿晨焰，釋子安禪居。林葉脫紅影，竹煙含綺疏。星珠錯落耀，月宇參差虛。顧眺匪恣適，曠襟懷卷舒。江海淼清蕩，丘陵何所如。滔滔可問津，耕者非長沮。茅嶺感仙客，蕭園成古墟。移步下碧峰，涉澗更躊躇。烏噪啄秋果，翠驚銜素魚。回塘彩鷁來，落景標林箊。漾漾棹翻月，蕭蕭風襲裾。勞歌起舊思，戚歎竟難攄。卻數共遊者，凋落非裡閭。